പാതയ്ക്കു മുകളിലുമുണ്ട് തടസങ്ങള് കഴിഞ്ഞ ഒരാഴ്ചയിലധികമായി കൊല്ലം മുതല് തിരുവനന്തപുരം വരെയുള്ള ദേശീയപാത അത്യപൂര്വമായ ഒരു കാഴ്ചയ്ക്കു സാക്ഷ്യംവഹിക്കുകയാണ്. ഐ.എസ്.ആര്.ഒയുടെ വലിയമല യൂണിറ്റിലേക്ക് പൂനെയില് നിന്നു കൊണ്ടുവരുന്ന കൂറ്റന് യന്ത്രങ്ങളുടെ സഞ്ചാരമാണ് കാഴ്ച. പടുകൂറ്റന് ചേംബറുകള് വഹിച്ചുകൊണ്ടുള്ള ഭീമന് ട്രെയിലറുകള് വലിയമലയില് ഇതുവരെ എത്തിയിട്ടില്ല. ഇഞ്ചു കണക്കിലാണ് അതു നീങ്ങുന്നത്. നമ്മുടെ റോഡിന്റെ പരിമിതി മാത്രമല്ല കാരണം. യാത്രയ്ക്കു പ്രധാന തടസം റോഡിനു മുകളില് നീളെയും കുറുകെയുമുള്ള അസംഖ്യം കമ്ബികളും കേബിളുമൊക്കെയാണ്. ഇവ വകഞ്ഞുമാറ്റി വേണം ട്രെയിലറുകള്ക്ക് ഓരോ അടിയും മുന്നോട്ടുപോകാന്. ട്രെയിലറുകളുടെ യാത്ര സുഗമമാക്കാന് ഇതിന്റെ കരാറെടുത്ത കമ്ബനിയിലെ ഉദ്യോഗസ്ഥന്മാര്ക്കു പുറമെ വൈദ്യുതി ബോര്ഡ് ജീവനക്കാരും ഗതാഗത നിയന്ത്രണത്തിന് നിരവധി പൊലീസുകാരുമൊക്കെ സദാ ട്രെയിലറിനൊപ്പമുണ്ട്. ഇവരൊക്കെ ഉണ്ടായിട്ടും ദിവസങ്ങളായി കൊല്ലം മുതല് തിരുവനന്തപുരം നഗരാതിര്ത്തിവരെയുള്ള ഭാഗങ്ങളില് രൂക്ഷമായ ഗതാഗത തടസം അനുഭവപ്പെടുകയാണ്. ട്രെയിലറുകള് വലിയമലയിലെത്തുന്നതുവരെ ഈ അവസ്ഥ തുടരുമെന്നാണു പറയുന്നത്. സാധാരണ ദിവസങ്ങളില്ത്തന്നെ ഗതാഗത തിരക്കും കുരുക്കും രൂക്ഷമായ ദേശീയപാതയില് ഈ ട്രെയിലറുകള്ക്കു വഴിയൊരുക്കുന്നതിനുവേണ്ടി സ്വീകരിക്കുന്ന നടപടികള് വാഹനയാത്രക്കാര്ക്കു മാത്രമല്ല വ്യാപാര സ്ഥാപനങ്ങള്ക്കും വീട്ടുകാര്ക്കുമെല്ലാം ദുരിതമാണ് വരുത്തുന്നത്. വൈദ്യുതി ലൈനുകള് ഓഫാക്കി വേണം പല സ്ഥലത്തും വഴി സുഗമമാക്കാന്. റോഡുകളുടെ പരിമിതി എന്നതിനപ്പുറം ഇതുപോലുള്ള ചരക്കു നീക്കത്തിന് നേരിടേണ്ടിവരുന്ന ദുര്ഘടങ്ങളെക്കുറിച്ച് ഗൗരവപൂര്വം ചിന്തിക്കാന് സര്ക്കാരിനെ പ്രേരിപ്പിക്കുന്ന അവസരം കൂടിയാണിത്. ദേശീയപാതയില്പ്പോലും എന്തൊക്കെ തടസങ്ങളാണ് വാഹനങ്ങളെ കാത്തിരിക്കുന്നത്. റോഡുകളില് മാത്രമല്ല റോഡുകള്ക്കു സമാന്തരമായും മുകളിലുമൊക്കെ എണ്ണമറ്റ തടസങ്ങള് സര്വസാധാരണമാണ്. റോഡിനിരുവശത്തുമുള്ള സ്ഥാപനങ്ങളിലേക്കും വീടുകളിലേക്കും നീളുന്ന വൈദ്യുതി ലൈനുകള് പലപ്പോഴും തടസം സൃഷ്ടിക്കാറുണ്ട്. വൈദ്യുതി വിതരണത്തിന് ഭൂഗര്ഭ കേബിളുകള് ഉപയോഗപ്പെടുത്തി റോഡുകളെ സ്വതന്ത്രമാക്കാനുള്ള പദ്ധതിയെക്കുറിച്ച് പറയാന് തുടങ്ങിയിട്ട് രണ്ടോ മൂന്നോ പതിറ്റാണ്ടായി. നഗരങ്ങളിലെങ്കിലും ഈ പരിഷ്കാരം കൊണ്ടുവരാന് കഴിയാത്തത് നിശ്ചയദാര്ഢ്യമില്ലാത്തതുകൊണ്ടു മാത്രമാണ്. എല്ലാം കടമെടുത്തു ചെയ്യാറുള്ള ഇക്കാലത്ത് വേണമെന്നു വച്ചാല് ഈ പദ്ധതിയും സമയബന്ധിതമായി ഏറ്റെടുത്തു ചെയ്യാവുന്നതേയുള്ളൂ. ഐ.എസ്.ആര്.ഒയ്ക്കു വേണ്ടി പൂനെയിലെ കമ്ബനിയില് നിര്മ്മിച്ച പടുകൂറ്റന് സിന്ടാക്സിന് ചേംബറുകള് അവിടെ നിന്ന് മുംബയ് തുറമുഖത്തെത്തിച്ച് കപ്പല് വഴി കൊല്ലത്തു കൊണ്ടുവരികയായിരുന്നു. അവിടെ നിന്നാണ് റോഡുമാര്ഗം വലിയമലയിലേക്ക് നീങ്ങുന്നത്. വിഴിഞ്ഞം തുറമുഖം നേരത്തെ കണക്കുകൂട്ടിയതുപോലെ ഇതിനകം പ്രവര്ത്തനക്ഷമമാക്കിയിരുന്നുവെങ്കില് ചരക്ക് അവിടെ ഇറക്കാമായിരുന്നു. അതിനായി ഇനിയും ഏറെക്കാലം കാത്തിരിക്കേണ്ടിവരുമെന്നാണു തോന്നുന്നത്. യാത്രാവാഹനങ്ങള്ക്കു മാത്രമല്ല വലിയ ചരക്കു വാഹനങ്ങള്ക്കും ഏതു സമയത്തും ഉതകുന്നതാകണം പൊതുനിരത്തുകള്. അസാധാരണ വലിപ്പമുള്ള ചരക്കു വാഹനം കൂടി മുന്നില് കണ്ടുവേണം ഇനിയുള്ള പാതവികസനവും പാത പരിപാലനവും.